Tehosteultraäänitutkimus

Sinulle on varattu vatsan ultraäänitutkimus, jossa tutkitaan tehosteaineen avulla esim. vatsa-aorttaa, maksaa tai munuaisia. Rikkiheksafluoridia sisältävä tehosteaine laitetaan laskimoon. Tutkimuksessa ei käytetä röntgensäteitä eikä jodivarjoainetta.

Tutkimukseen valmistautuminen

Ole vähintään neljä (4) tuntia ennen tutkimusta syömättä, juomatta, tupakoimatta ja purukumia pureksimatta. Voit kostuttaa suuta ja ottaa aamulääkkeet pienen vesimäärän kera.

Jos sinulla on tablettihoitoinen diabetes, jätä sokeritautilääkkeet ottamatta. Mikälisinulla oninsuliinihoitoinen diabetes,ota yhteyttä lähettävään poliklinikkaan tai hoito-osaston henkilökuntaan tarkempien valmisteluohjeiden saamiseksi.

Ole hyvä ja ilmoita hoitavalle lääkärille, mikäli olet tai epäilet olevasi raskaana, imetät tai sinulla on ollut edeltävän viikon aikana uusia sydäntuntemuksia.

Tutkimuksen suorittaminen

Ultraäänitutkimus kestää alle puoli tuntia. Röntgenhoitaja valmistelee sinut tutkimukseen. Röntgenlääkäri suorittaa tutkimuksen ja antaa lausunnon.

Tutkimuksen ajan olet selällään ja tarvittaessa välillä kyljellään vatsan alue riisuttuna paljaaksi. Käsivarren laskimoon laitetaan kanyyli.

Tehosteainetta (SonoVue®) annetaan kaikuominaisuuksien parantamiseksi. Tehosteaineesta ei tule yleensä mitään tuntemuksia. Sivuvaikutukset ovat harvinaisia. Tehosteaine poistuu kehosta nopeasti uloshengityksen mukana.

Tutkimuksen jälkeen huomioitavaa

Tehosteaineen laiton jälkeinen seuranta röntgenissä on 30 minuuttia. Muuta jälkihoitoa eikä rajoituksia ole. Saat mukaasi tiedotteen käytetystä tehosteaineesta.

Tiedon tutkimuksen tuloksesta antaa hoitava lääkäri.

Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**, puh. 040 581 1728:

G-kuvantaminen: sisäänkäynti G (Kiviharjuntie 9, Oulu), R-kerros.

F-kuvantaminen: sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.